*……………(sz.) napirend*

 Előterjesztve: Közoktatási, Közművelődési, Sport, Egészségügyi, Szociális és Lakásügyi Bizottság

**E L Ő T E R J E S Z T É S**

**A Képviselő-testület 2020. február 27-i rendes ülésére**

**Tárgy:** Javaslat a MIND MagánKlinika Zrt. és az Önkormányzat között kötendő együttműködési megállapodás jóváhagyására

 **Készítette:** ...............................

Szabó Gyula

 alpolgármester

**Egyeztetve: ……………………..**

|  |
| --- |
|  Kovács Márton alpolgármester |
|   |
|   |

|  |  |
| --- | --- |
|   |  |

1.

|  |
| --- |
| ………………………………… |
|  dr. Szalai Tibor |
|  jegyző |
|  |
| ……………………………….. dr. Murai Renáta  Jegyzői Igazgató |
|   |
|   |

 **Látta:**

1.

 A napirend tárgyalása zárt ülést nem igényel.

**Tisztelt Képviselő-testület!**

A MIND Klinika Invest Beruházó és Vagyonkezelő Zártkörűen Működő Részvénytársaság (cg.sz.: Cg.01-10-140191; székhely: 1022 Budapest, Ribáry utca 5.; rövidített név: MIND Klinika Invest Zrt.) képviseletben dr. Schwab Richárd vezérigazgató, a Budapesten, 2020. február 3. napján kelt levelével azzal kereste meg a Budapest Főváros II. Kerületi Önkormányzatot, hogy bemutassa a II. kerületben kialakítandó MIND Klinika elnevezésű egészségügyi intézményt, továbbá, hogy a klinika erőforrásait felajánlva, közreműködjön az Önkormányzat egészséges életmód segítését célzó tevékenységében. (melléklet - megkeresés)

A MIND Klinika Invest Zrt., a Budapest, II. kerület, belterület, 13204/8 hrsz. alatt felvett, természetben a 1026 Budapest, Lövőház utca 39. szám alatti, Millenáris Classic irodaházban 1000 m2-t felölelő alapterületen, magánegészségügyi szolgáltatóként, magánklinikát kíván létrehozni és működtetni.

A MIND Klinika építészeti, szakmai és gazdasági tervei az Egyesült Államokban működő DENT Neurologic Institute mintájára készültek el. A MIND Klinikában 3T MRI képalkotó és egyéb specifikus vizsgálatok (specialis ENG/EMG, doppler UH, stb) elvégzésére nyílik lehetőség, továbbá ambuláns rendelők és infúziós kezelések összeállítására alkalmas infrastruktúra kiépítésére is sor kerül. A MIND Klinika elsősorban az egészségipari kutatás és fejlesztés, az onkológia, illetve a neurológia leginnovatívabb határterületein, az úgynevezett „brain-gut health” és a microbiome területén végzi majd tevékenységét.

A MIND Klinika az egészségügyről szóló 1997. évi CLIV. törvény (a továbbiakban: Eütv.) alapelveivel összhangban kívánja folytatni működését, különös hangsúlyt fektetve az Eütv. 35. § (1) bekezdésére, miszerint a népegészségügy állami és önkormányzati szervek, gazdasági, civil szervezetek, valamint egyének részvételével megvalósított, elsősorban lakossági csoportokat, közösségeket célzó tevékenység, az egészség védelme és fejlesztése, a betegségek, sérülések és rokkantság megelőzése érdekében.

A MIND Klinika Invest Zrt. vezérigazgatója azzal kereste meg a Budapest Főváros II. Kerületi Önkormányzatot (a továbbiakban: Önkormányzat), hogy a Klinika a rendelkezésére álló erőforrásainak felhasználásával az Önkormányzat Egészségügyi Szolgálatával együttműködésben, hozzájárulhasson az Önkormányzatnak a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 4. pontjában írt feladatainak ellátásához, ezek közül kiemelten is az egészséges életmód segítését célzó tevékenységéhez.

Az egészségfejlesztés és a betegségek megelőzése érdekében a MIND Klinika a tevékenysége során szem előtt kívánja tartani a lakosság tájékozottságának növelését az egyén saját egészségének javítása érdekében, lehetőséget nyújtva azon képességek megszerzésére, melyek az egészséges életvitelre, kiemelten az ún. „humán mikrobiom” és a betegségek kapcsolatára vonatkozik.

Az Önkormányzattal való együttműködés keretében a MIND Klinika felajánlotta, hogy 2024. december 31. napjáig, térítésmentesen, mindösszesen 10.000.000,- Ft + ÁFA értékben, saját tárgyi és humán erőforrásainak felhasználásával, egészségmegőrző kampányt folytatna a II. kerületben.

A MIND Klinika szándékai szerint, a kampány során átadni kívánt, egészséges magatartásra való ösztönzéshez, az egészséget veszélyeztető ártalmak és megbetegedések megelőzéséhez szükséges információkat, képzett, tapasztalt szakemberek által előadott prezentációk és különböző fórumokon történő mozgósítás, illetve hagyományos média, valamint online és közösségi média platformok útján juttatná el a lakosság számára.

A MIND Klinika kutató, gyógyító tevékenysége mellett kiemelt céljának tekinti az oktatást és képzést, ezen belül a lakosság ismeretének bővítését is a betegségek megelőzésének fontosságáról. A kampány során a MIND Klinika szakemberei ennek megfelelően iránymutatást adnának a lakosok egészségi állapotának javítására, ösztönözve őket a betegség kockázati tényezőinek tartós elkerülésére, illetve felhívnák a figyelmüket a megelőzés fontosságára.

A MIND Klinika által végzett kampányra az Önkormányzat Egészségügyi Szolgálatának koordinálásában, az Egészségügyi Szolgálat szakmai iránymutatása és a tájékoztató anyagok előzetes egyeztetése mellett kerülne sor akként, hogy a MIND Klinika saját, vagy érdekeltségébe tartozó társaságok cégnevét, vagy termékeit, logóját a kampány során semmilyen formában nem tüntetheti fel, tehát a kampány semmilyen értelemben sem szolgálhat a MIND Klinika brand népszerűsítésére, vagy a MIND Klinika reklámozására.

Fenti együttműködés megvalósítása érdekében a MIND Klinika Invest Zrt. az 1. sz. határozati javaslat melléklete szerinti Együttműködési megállapodást kötné az Önkormányzattal.

Kérem a T. Képviselő-testületet, hogy az előterjesztést megtárgyalni és a határozati javaslatokat elfogadni szíveskedjen.

**HATÁROZATI JAVASLATOK**

1. A Képviselő-testület úgy dönt, hogy jóváhagyja és megköti a MIND Klinika Invest Zrt.-vel az Együttműködési megállapodást a jelen határozat mellékletét képező tartalommal, egyúttal felhatalmazza a Polgármestert az Együttműködési megállapodás aláírására a véglegesítéshez esetlegesen szükséges technikai jellegű módosításokkal.

Felelős: Polgármester

Határidő: 30 nap

 *(A döntés meghozatalához egyszerű többségű szavazati arány szükséges.)*

1. A Képviselő-testület felkéri Budapest Főváros II. Kerületi Önkormányzat Egészségügyi Szolgálatának főigazgatóját, hogy a MIND Klinika Invest Zrt.-vel kötendő Együttműködési megállapodás keretein belül dolgozza ki a tájékoztató és prevenciós kampány megvalósításának részleteit és azt újra terjessze a Képviselő-testület elé.

 Felelős: Polgármester

 Határidő: 90 nap

 *(A döntés meghozatalához egyszerű többségű szavazati arány szükséges.)*

Budapest, 2020. február 24.

 **Őrsi Gergely**

 Polgármester

Előterjesztés melléklete: kérelem

1. *sz. Határozati javaslat melléklete*

**EGYÜTTMŰKÖDÉSI MEGÁLLAPODÁS**

amely létrejött egyrészről **Budapest Főváros II. Kerületi Önkormányzat** (székhely: 1024 Budapest, Mechwart liget 1.; KRID azonosító: 731126931; adószáma:15735650-2-41; KSH számjele: 15735650-8411-321-01; képviseli: Őrsi Gergely polgármester; a továbbiakban: **Önkormányzat**)

másrészről a **MIND Klinika Invest Zrt.** (cg.sz.: 01-10-140191; székhely: 1022 Budapest, Ribáry utca 5.; adószáma: 26662943-2-41; Dr. Schwab Richárd vezérigazgató; a továbbiakban: **Klinika**) (a továbbiakban az Önkormányzat és a Fejlesztő együttesen: **Felek/Szerződő Felek**) között az alulírott napon és helyen az alábbi feltételek szerint:

1. **Előzmények**

I.1. **Felek** rögzítik, hogy az **Önkormányzat** a fenntartásában álló, **Budapest II. Kerületi** **Önkormányzat Egészségügyi Szolgálata** (cím: 1027 Budapest, Kapás utca 22.; a továbbiakban: Egészségügyi Szolgálat) útján látja el a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 4. pontjában írt önkormányzati feladatait, mint az egészségügyi alapellátás nyújtását és az egészséges életmód segítését célzó szolgáltatások biztosítását.

I.2. **Felek** rögzítik, hogy a **Klinika** Budapest, II. kerület, belterület, 13204/8 hrsz. alatt felvett, természetben a 1026 Budapest, Lövőház utca 39. szám alatti, Millenáris Classic irodaházban magánklinikát kíván létrehozni és működtetni.

I.3. **Felek** az egészségügyről szóló 1997. évi CLIV. törvény (a továbbiakban: Eütv.) 35. § (1) bekezdése és 37. § (1) bekezdése szerinti népegészségügyi cél megvalósítása és egészségfejlesztés, továbbá az egészséges életmód elősegítésének biztosítása, illetve a II. kerületi lakosok egészségük megőrzéséhez szükséges széleskörű tájékoztatása, továbbá a II. kerületi lakosok egészségügyi prevenciójának megvalósítása érdekében, jelen Együttműködési Megállapodást kötik.

1. **Megállapodás tárgya**

II.1. **Felek** megállapodnak, hogy a **Klinika** az I. pontban írt önkormányzati és népegészségügyi célok elérése érdekében, kizárólag saját anyagi és humán erőforrásai útján, ellenszolgáltatás nélkül, térítésmentesen egészségügyi prevenciót segítő és támogató lakossági tájékoztató kampányt folytat (a továbbiakban: Szolgáltatás/Kampány) a jelen **Megállapodásban** rögzítettek szerint.

1. **Személyi és tárgyi feltételek biztosítása**

III.1. **Felek** megállapodnak abban, hogy a Kampányra Budapest Főváros II. Kerületi Önkormányzat Egészségügyi Szolgálatának koordinálásában, az Egészségügyi Szolgálat szakmai iránymutatása és a tájékoztató anyagok, továbbá az egyes fórumok szakmai anyagának és tartalmának előzetes egyeztetése mellett és az Egészségügyi Szolgálat által kidolgozott program alapján kerül sor, melynek tartamát a **Klinika** köteles figyelembe venni.

III.2. **Felek** megállapodnak abban, hogy a **Klinika** térítésmentesen, saját humán és anyagi forrásból biztosítja a **Kampány** lebonyolításához szükséges személyi és tárgyi feltételeket, az adott témában megfelelő képesítéssel és jártassággal rendelkező szakemberek meglétét és a kampányban való személyes részvételét.

III.3. **Felek** megállapodnak, hogy a **Kampány** során a **Klinika** által biztosított szakemberek az **Egészségügyi Szolgálat** által biztosított szakemberekkel együttműködnek, a szakmai anyagok összeállításában konzultálnak.

III.4. Az **Önkormányzat** - **Felek** előzetes egyeztetését követően - térítésmentesen biztosítja a **Klinika** számára a **Kampány** lebonyolításához szükséges önkormányzati rendelkezésű helyszíneket a Budapest Főváros II. Kerületi Önkormányzat tulajdonában lévő közterületek használatának és rendjének helyi szabályozásáról szóló 8/2018.(III.23.) önkormányzati rendelet mindenkori szabályai alapján. A szerződés megkötésekor hatályos fent idézett jogszabály 12. § (k) pontja alapján: „Nem kell közterület-használati díjat fizetni: a vallási ünnepségek, a jótékonysági, ***egészségvédelmi***, környezetvédelmi, non-profit sport-,kulturális- és társadalmi célú ***rendezvények, valamint a szükséges biztonsági területekhez és rendezvényhez kapcsolódó járművek közterület-használata után***.”

III.5. A **Kampány** lebonyolításához szükséges tárgyi eszközöket **Klinika** saját költségén köteles biztosítani.

III.6. A **Klinika** a kampányt az egészségügyről szóló 1997. évi CLIV. törvény és az információs önrendelkezési jogról és az információszabadságról szóló 2011. évi CXII. törvény rendelkezéseivel összhangban folytatja.

III.7. **Felek** a **Kampány** **Klinika** általi, reklámcélú felhasználását kizárják, amit a **Klinika** tudomásul vesz. **Felek** így rögzítik, hogy MIND Klinika saját, vagy érdekeltségébe tartozó társaságok cégnevét, vagy termékeit, logóját a kampány során semmilyen formában nem tüntetheti fel, saját tevékenységét nem népszerűsítheti, tehát a kampány semmilyen értelemben sem szolgálhat a MIND Klinika „brand” népszerűsítésére, reklámozására.

1. **A Kampány pénzügyi feltételei**

IV.1. **Felek** megállapodnak abban, hogy a **Klinika** a **Kampányra** 2024. december 31. napjáig mindösszesen **10.000.000,- Ft + ÁFA, azaz Tízmillió forint + ÁFA** összeget fordít, mely összegnek évekre lebontott, tételes felhasználásáról a **Klinika** évenként előzetesen köteles az Egészségügyi Szolgálattal egyeztetni.

IV.2. **Klinika** a Kampányra fordított összeg felhasználásáról köteles az **Önkormányzatot, az Egészségügyi Szolgálat bevonásával** félévente tájékoztatni és az adott összegnek a Kampányra történt felhasználását tételesen, hitelt érdemlően igazolni.

IV.3. **Klinika** jelen **Megállapodás** aláírásával kifejezetten vállalja, hogy a IV.1. pontban fordított összeget teljes egészében a jelen **Megállapodás** tárgyát képező cél érdekében, a lakosság részére nyújtandó tájékoztatás során és az egészségügyi prevenció megvalósításával összefüggésben felmerülő **Kampány** kiadásaira felhasználja.

1. **Felek kötelezettségei**

V.1. **Felek** megállapodnak abban, hogy a jelen **Megállapodás** céljainak megvalósítása érdekében egymással együttműködnek és a Megállapodás tárgyának megvalósítása érdekében a szükséges jognyilatkozatokat és intézkedéseket megfelelő időben – saját döntéshozatali eljárásuknak megfelelően – megteszik.

V.2. Az **Önkormányzat** jelen **Megállapodás** hatálya alatt folyamatosan figyelemmel kíséri a **Klinika** jelen Megállapodás céljával összefüggő tevékenységét.

V.3. A **Klinika** a **Kampányhoz** szükséges tevékenység ellátását az azok szakmai tartalmára vonatkozó külön jogszabályok és szakmai követelmények, nyilvántartási és adatkezelési kötelezettségek betartása mellett végzi el.

V.4. A **Klinika** a **Kampány** teljesítése alkalmával a tudomására jutott személyes adatok kezelése során köteles a vonatkozó jogszabályokban foglaltak szerint, illetve az Egészségügyi Szolgálat által elfogadott „Adatvédelmi szabályok” rendelkezései szerint eljárni, azokat betartani.

V.5. Az **Önkormányzat** kérésére a **Klinika** a Kampány ellátása során szerzett adatokat és információkat a vonatkozó jogszabályi keretek között, térítésmentesen az Önkormányzat, illetve az Egészségügyi Szolgálat rendelkezésére bocsátja.

V.6. **Klinika** vállalja, hogy tevékenységéről a tárgyévet követő év január 31. napjáig az **Önkormányzat** részére részletes pénzügyi beszámolót készít, amiben kimutatja a tárgyévben felhasználat összegek célját és a felhasználás módját.

1. **A Megállapodás hatálya**

VI.1. Jelen **Megállapodás** a **Felek** kölcsönös aláírásának napján lép hatályba és határozott időre, 2024. december 31. napjáig szól.

1. **A Megállapodás megszüntetése**

VII.1. **Felek** megállapodnak, hogy jelen **Megállapodást** rendes felmondás útján egyik **Fél** sem jogosult felmondani.

VII.2. Rendkívüli felmondásnak van helye, ha bármelyik Fél jelen **Megállapodásban** vállalt kötelezettségeit súlyosan megszegi. **Megállapodásban** vállalt kötelezettség súlyos megszegésének minősül, ha bármely **Fél**:

a.) jelen **Megállapodásban** vállalt kötelezettségének folyamatosan nem tesz eleget;

b.) bizonyítottan a jogszabályok, szakmai szabályok súlyos megsértésével végzi tevékenységét;

c.) nem tesz eleget együttműködési kötelezettségének, így különösen, ha a **Megállapodás** céljával ellentétesen jár el;

d.) a másik Félnek a jelen **Megállapodással** kapcsolatosan szándékosan vagy súlyos gondatlansággal kárt okoz.

VII.3. **Felek** jelen **Megállapodást** közös megegyezéssel bármikor jogosultak megszüntetni.

1. **Záró rendelkezések**

VIII.1. Jelen **Megállapodás** a **Felek** közös megegyezésével, kizárólag írásban módosítható.

VIII.2. **Felek** megállapodnak, hogy e **Megállapodásra** vonatkozóan minden értesítést, egyéb közlést, ami a jelen **Megállapodás** alapján megteendő vagy megtehető, írásban kell megtenni és akkor minősül jelen Megállapodás alkalmazásában közöltnek, ha azt személyesen vagy futárszolgálat útján, vagy ajánlott-tértivevényes postai küldeményként küldték el.

VIII.3. **Felek** jelen **Megállapodás** teljesítése során kapcsolattartóként az alábbi személyeket jelölik ki:

* Budapest Főváros II. Kerületi Önkormányzat részéről:

 Név: ..................

 Cím: 1024 Budapest, Mechwart liget 1.

 Telefon: ...............

 Email: .................

* Budapest Főváros II. Kerületi Önkormányzat Egészségügyi Szolgálata részéről:

 Név: Dr. Polák László

 Cím: 1027 Budapest, Kapás utca 22.

 Telefon: ..................

 Email: ..............

* MIND Klinika Invest Zrt. részéről:

 Név: Dr. Schwab Richárd

 Cím: 1022 Budapest, Ribáry utca 5.

 Telefon: +3620-969-9090

 Email: mailbox@schwab.hu

A jelen pontban jelölt személyek változásáról a másik felet írásban tartozik tájékoztatni a változással érintett fél. A jelen pontban kijelölt személy részére a megjelölt címre küldött értesítést az abban foglaltakat joghatályosnak kell tekinteni akkor is, ha a fél a fenti címet megváltoztatja és erről a másik felet nem értesíti.

VIII.4. A **Felek** által elküldött értesítéseket a következő időpontokban kell kézbesítettnek tekinteni: (i) személyesen vagy futár útján történő kézbesítés esetén akkor, amikor a küldeményt az adott félnél igazoltan átadják; (ii) postai (tértivevényes, ajánlott, avagy egyéb könyvelt) küldemény esetén, amikor annak kézbesítése igazoltan megtörténik, azzal hogy amennyiben a küldemény „ismeretlen”, „elköltözött”, „nem vette át” vagy „nem kereste” jelzéssel érkezik vissza a másik fél címéről, akkor a küldemény visszaérkezésének napját tekintik a **Felek** a kézbesítés napjának. A címváltozásról a **Felek** a jelen rendelkezés szerint kötelesek egymást haladéktalanul értesíteni a fentiek szerint megküldött értesítéssel.

VIII.5. **Felek** megállapodnak abban, hogy a jelen Megállapodásból eredő és az azzal kapcsolatban közöttük felmerülő valamennyi vitás kérdést egymás között közvetlenül, békés úton kísérlik meg rendezni.

VIII.6. **Klinika** kijelenti, hogy a nemzeti vagyonról szóló 2011. évi CXCVI. törvény 3.§ (1) bekezdés 1.b. pontja szerint átlátható szervezetnek minősül, továbbá tudomással bír arról, hogy az e pontban foglalt nyilatkozatának valóságtartalma a jelen szerződés érvényességi feltétele. **Önkormányzat** kijelenti, hogy magyarországi székhelyű helyi önkormányzat, **Klinika** pedig kijelenti, hogy törvényesen bejegyzett gazdasági társaság, és vele szemben nincs folyamatban felszámolási-, vagy csődeljárás és nem áll végelszámolás hatálya alatt, továbbá, hogy a megszüntetésére irányuló, jogszabályban meghatározott egyéb eljárás sincs vele szemben folyamatban.

VIII.7. **Felek** képviselői kijelentik, hogy aláíró képviselőik a jelen **Megállapodás** aláírására teljes körű felhatalmazással rendelkeznek és belső szabályzataik szerint jelen Megállapodás hatálybalépéséhez további hozzájárulás, jóváhagyás nem szükséges. Jelen **Megállapodást** az Önkormányzat Képviselő-testülete a ........../2020 (II.27.) határozatával jóváhagyta és döntött a **Megállapodás** aláírására vonatkozó felhatalmazásról.

VIII.8. **Felek** a jelen **Megállapodásban** nem szabályozott kérdések tekintetében a Polgári Törvénykönyvről szóló 2013. évi V. törvény (Ptk.) rendelkezéseit tekintik irányadónak.

VIII.9. **Felek** a jelen, folyamatos oldalszámozással ellátott **Megállapodást**, annak elolvasását és kölcsönös értelmezését követően, mint akaratukkal mindenben egyezőt, egymással szó szerint megegyező …., azaz … eredeti példányban írták alá.

Kelt: Budapesten, 2020. év ………………… hó „...”. napján

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Őrsi Gergely**polgármester | **Dr. Schwab Richárd**vezérigazgató |
| Budapest Főváros II. Kerületi Önkormányzat | MIND Klinika Invest Zrt. |
|  |  |